Hillel Slovak

Hillel Slovak (;  1962 m. balandžio 13 d. Haifoje – m. 1988 m. birželio 25 d. Los Andžele) – pirmasis JAV roko grupės „Red Hot Chili Peppers“ gitaristas.

Biografija

Ankstyvieji metai 

Hillel Slovak gimė 1962 m. balandžio 13 d. Haifos mieste Izraelyje. Abudu jo tėvai išgyveno holokaustą. Netrukus po jo gimimo, tėvai išsikraustė gyventi į Kvinsą (Niujorke), o kai jam sukako penkeri, į Kaliforniją. Čia lankė Feirfakso (Fairfax) vidurinę mokyklą. Ten išmoko groti elektrine gitara bei susitiko būsimuosius grupės draugus: Jack Irons, Anthony Kiedis ir Flea. Netrukus su Jack Irons ir kitais dviem mokyklos draugais – Alan Johannes ir Todd Strassman – jis subūrė grupę „Chain Reaction“, o po savo pirmojo pasirodymo persivadino į „Anthym“. Hillel’iui labai nepatiko Todd Strassman’o grojimas bosine gitara, todėl jis pradėjo mokyti Flea. Šis netruko aplenkti Todd'ą savo sugebėjimas ir pakeitė jį grupėje.

Po vidurinės mokyklos baigimo grupė dar kartą pakeitė pavadinimą į „What is this?“ (Kas tai yra?), kadangi tai būdavo labai dažnas klausimas, kai jie pasirodydavo scenoje. Flea paliko savo draugus, kadangi jam buvo pasiūlyta vieta žinomoje Los Andželo pankroko grupėje „Fear“. Kiti grupės nariai suprato, kad tai buvo išskirtinė gyvenimo galimybė ir jį labai palaikė. Likusi „What is this?“ dalis toliau tęsė koncertus Kalifornijos pakrantės miestuose. Anthony Kiedis neretai būdavo kviečiamas tokiuose koncertuose energingai pristatyti grupę.

„Red Hot Chili Peppers“ 

Vieną vakarą žmogus, vardu Gary Allen, matyt, Anthony Kiedis draugas, pasiūlė Anthon’iui, Hillel’iui ir Flea drauge surengti vienkartinį pasirodymą ir apšildyti jo grupę. Hillel’is ir Flea buvo skeptiškai nusiteikę, tačiau Allen’as juos įtikino, kad Anthony būtų puikus vokalistas dėl savo pašėlusio stiliaus ir vakarėlių galiūno reputacijos, todėl trijulė sutiko su pasiūlymu. Pasirodymui jie dar pasikvietė Jack Irons mušti būgnus ir parašė vieną dainą – „Out in L.A.“. Grupė buvo pavadinta „Tony Flow And Miraculously Majestic Masters of Mayhem“ ir tapo to koncerto sensacija. Klubo, kuriame vyko koncertas, administratorius pakvietė ketvertuką groti ir kitą savaitę.

Pavadinimas buvo pakeistas į „Red Hot Chili Peppers“, o Kiedis parašė žodžių dar kelioms dainoms, kurios vėliau išsirutuliojo į „Green Heaven“ ir „True Men Don’t Kill Koyotes“. Per šešis mėnesius „Red Hot Chili Peppers“ grojo daugybę kartų įvairiuose Los Andželo klubuose ir tapo savotišku pogrindinės muzikos hitu. Netrukus grupei pavyko pasirašyti kontraktą su „EMI“, ir buvo ruošiamasi įrašyti pirmąjį albumą. Flea paliko „Fear“ ir paskyrė savo visą laiką „Red Hot Chili Peppers“, tačiau „What Is This?“, kurioje grojo Hillel’is ir Jack’as, taip pat buvo pasirašiusi kontraktą su konkuruojančia įrašų leidybos firma. Dėl šios priežasties „Red Hot Chili Peppers“ ir Hillel Slovak’o keliai laikinai išsiskyrė.

Nepaisant to, kad Hillel’is negrojo pirmajame albume, kontraktų konfliktas buvo išspręstas, ir jis grįžo į „Red Hot Chili Peppers“. Nors Jack Sherman, įrašinėjęs pirmąjį albumą, ir buvo patyręs gitaristas, asmeniniai ryšiai nulėmė, kad Slovak’as buvo priimtas atgal ir kartu su Anthony, Flea bei Cliff Martinez įrašė „Freaky Styley“ albumą. Netrukus ir Jack Irons sugrįžo į grupę, padėdamas jai įrašyti trečiąjį albumą, pavadintą „The Uplift Mofo Party Plan“. Kai kurios dainos iš šių albumų, pavyzdžiui, „Skinny Sweaty Man“ arba „No Chump Love Sucker“, yra parašytos apie Hillel'į. Be to, Hillel Slovak’as neretai buvo pravardžiuojamas „Slim Bob Billy“, „Slim“ arba „Huckleberry“. Šias pravardes galima išgirsti kai kuriose dainose, Anthony Kiedis įterptas į dainos žodžius prieš Hillel’io gitaros solo.

Mirtis 

Nuo pat karjeros pradžios Anthony ir Hillel’is įjunko į heroiną, kuris galop tapo Hillel’io mirties priežastimi. Jis buvo trumpam netgi išmestas iš „Red Hot Chili Peppers“ dėl savo įpročio, tačiau priimtas atgal. Ture po Europą metu vėl pradėjo sklandyti įtarimai, kad muzikantas vartoja heroiną. Galų gale šie įtarimai pasitvirtino ir išėjo į viešumą, kai jis pradėjo koncertų metu labai keistai elgtis arba tiesiog sugadindavo pasirodymus. Galų gale 1988 metų birželio 27 dieną, neilgai trukus po Europos turnė pabaigos, Slovak’as buvo rastas negyvas. Mirties priežastimi pripažintas heroino perdozavimas. Tuo metu jam buvo tik 26 metai. Hillel Slovak’as buvo palaidotas Sinajaus kalno memorialinio parko kapinėse, Holivud Hilse, Kalifornijoje.

Paskutinis muzikos įrašas su Hillel Slovak’u – Jimi Hendrix „Fire“ koveris, kuris vėliau buvo įdėtas į „Mother's Milk“ albumą.

Atminimas 

Slovak’o grojimas buvo svarbiausias „Red Hot Chili Peppers“ ankstyvojo muzikos stiliaus akcentas. Taip pat jis padarė didžiulę įtaką jaunajam John Frusciante, kuris užėmė jo vietą „Red Hot Chili Peppers“ po jo mirties.

Gitaristo mirtis sukrėtė Anthony Kiedis ir paskatino jį atsikratyti potraukio heroinui. Be to, vėlesnės „Red Hot Chili Peppers“ dainos „Knock Me Down“ (iš „Mother's Milk“) ir „My Lovely Man“ (iš „Blood Sugar Sex Magik“) buvo parašytos Slovak’o atminimui.

Slovak, Hillel